Santeri Hatakka

Santeri Hatakka (s. 15. tammikuuta 2001 Riihimäki) on suomalainen jääkiekkopuolustaja, joka pelaa SHL-seura HV71 ‐joukkueessa. Hatakka on profiloitunut lähinnä puolustavaksi puolustajaksi.
Ura.
Seuraura.
Hatakka aloitti jääkiekkoilun nelivuotiaana Riihimäen Kiekko-Nikkareissa. Hän siirtyi E2-juniori-ikäisenä Jokereihin. Hän oli kaudella 2017–2018 seuran A-nuorten tehokkain puolustaja tehoilla 4+12=16.
Huhtikuussa 2018 Hatakka teki Jokereiden miesten joukkueen kanssa vuoden mittaisen ja kaksisuuntaisen KHL-sopimuksen. Hän pelasi kauden 2018–2019 kuitenkin kokonaan seuran A-nuorissa, joiden kapteenistoon Hatakka nousi vain 17-vuotiaana.
San Jose Sharks varasi Hatakan kuudennella kierroksella 184. pelaajana . Ennen tätä, huhtikuussa 2019 hän teki 2+1-vuotisen SM-liigasopimuksen Tampereen Ilveksen kanssa. Hatakka teki liigadebyyttinsä kauden 2019–2020 avauskierroksella 13. syyskuuta 2019 paikallisvastustaja Tapparaa vastaan. Hänet merkittiin Ilveksen seitsemänneksi puolustajaksi. Hatakka sai ottelussa jääaikaa 6.46 minuuttia. Liigauransa avausmaalin hän teki yhdeksännessä ottelussaan 1. marraskuuta 2019 Saimaan Palloa vastaan. Hatakan osuma jäi Ilveksen 6–2-voittoon päättyneen ottelun ratkaisumaaliksi. Ville Hirvonen valitsi hänet ottelun Alumnien tähtien kolmostähdeksi. Kaikkiaan Hatakka pelasi tulokaskautensa aikana SM-liigassa 28 runkosarjaottelua tehopistein 1+2=3. Hänen ja Kärppien Joona Huttulan teholukema +7 oli yli kolmasosan kaudesta pelanneista tulokkaista liigan paras. Hatakka pelasi ison osan kaudestaan myös lainalla Mestis-joukkue Kooveessa, jossa hän pelasi 15 runkosarjaottelua tehopistein 2+5=7 ja yhden Suomen Cupin ottelun tehden yhden syöttöpisteen.
Kauden 2020–2021 Hatakka pelasi kokonaan Ilveksessä, jossa hän pelasi ensimmäisellä kokonaisella SM-liigakaudellaan 44 runkosarjaottelua tehopistein 1+6=7 ja viisi playoff-ottelua ilman tehopisteitä. Marraskuussa 2020 Hatakka teki seuran kanssa kolmivuotisen jatkosopimuksen kevääseen 2024 saakka.
Toukokuussa 2021 Hatakka teki kolmivuotisen NHL-tulokassopimuksen San Jose Sharksin kanssa. Hänen kausipalkkansa NHL:n puolella on 850 000 dollaria. Hän otti syksyn harjoitusleirin päätteeksi paikan Sharksin NHL-kauden 2021–2022 avauskokoonpanosta. Hatakka jäi ensimmäisillä kierroksilla kokoonpanon ulkopuolelle, kunnes hän teki NHL-debyyttinsä runkosarjan kahdeksannella kierroksella 30. lokakuuta 2021 Winnipeg Jetsia vastaan, kun Sharksin puolustuksesta peräti neljä puolustajaa olivat NHL:n koronaprotokollalistalla. Hatakka sai ottelussa jääaikaa 16.21 minuuttia ja hän keräsi teholukeman +1. Hatakka sai myös yhden kahden minuutin jäähyn poikittaisesta mailasta. Hän pelasi alkukaudella seitsemän NHL-ottelua tehden yhden syöttöpisteen, kunnes joulukuussa Sharks lähetti Hatakan AHL-joukkue San Jose Barracudaan. Hänet nostettiin loppukaudella kahdesti Sharksin NHL-vahvuuteen. Hatakka pelasi kauden aikana NHL:ssä lopulta yhdeksän runkosarjaottelua tehden kaksi syöttöpistettä. AHL:ssä Hatakka pelasi 41 runkosarjaottelua tehopistein 3+9=12.
Syksyn 2022 harjoitusleirin päätteeksi San Jose Sharks lähetti Hatakan San Jose Barracudan AHL-joukkueeseen. Hän pelasi siellä koko alkukauden 2022–2023, kunnes NHL:n siirtorajan kynnyksellä helmikuussa 2023 Sharks kauppasi Hatakan, hyökkääjä Timo Meierin ja Timur Ibragimovin, puolustaja Scott Harringtonin, maalivahti Zachary Emondin ja viidennen kierroksen varausvuoron New Jersey Devilsiin vaihdossa hyökkääjä Fabian Zetterlundiin ja Andreas Johnsoniin, puolustaja Šakir Muhamadulliniin ja Nikita Ohotjukiin, ensimmäisen kierroksen varausvuoroon sekä toisen kierroksen ja seitsemännen kierroksen varausvuoroihin vuoden 2024 varaustilaisuudessa. Heinäkuussa 2024 Hatakka solmi Devilsin kanssa vuoden mittaisen ja 775 000 dollarin arvoisen kaksisuuntaisen jatkosopimuksen.
Maajoukkueura.
Hatakka pelasi alle 20-vuotiaiden MM-kilpailuissa vuosina 2020 ja 2021, joista jälkimmäisessä turnauksessa hän toimi Suomen varakapteenina ja voitti pronssia. Hatakka pelasi myös alle 18-vuotiaiden MM-kilpailuissa vuonna 2019, jolloin hän voitti Suomen sisäisen tehotilaston lukemalla +5. Valmennus valitsi Hatakan joukkueensa turnauksen yhdeksi kolmesta parhaasta pelaajasta. Hänet valittiin myös Tšekkiä vastaan pelatun alkulohkon ottelun päätteeksi Suomen ottelun parhaaksi pelaajaksi.
Hatakka pelasi myös World U-17 Hockey Challengessa vuonna 2017. Elokuussa 2019 hänet valittiin Venäjän Permissä pelatun alle 20-vuotiaiden neljän maan turnauksen parhaaksi puolustajaksi. Yhteensä Hatakka on pelannut 35 nuorten ja 47 poikien maaottelua.
Muuta.
Hatakka kertoo seuraavansa muotia, erityisesti nuorten katumuotia. Hänen isosiskonsa on Suomen maajoukkuejalkapalloilija Sanni Franssi.